Source: http://mfkskalica.sk/clanek.asp?id=Disciplinarna-komisia-rozhodla-100
Timestamp: 2018-05-28 07:52:11+00:00
Document Index: 13219923

Matched Legal Cases: ['čl. 47', 'čl. 47', 'čl. 12', 'čl. 16', 'čl. 19', 'čl. 36']

MFK Skalica – Disciplinárna komisia rozhodla.
Disciplinárna komisia rozhodla.
15.5.2017, autor: admin36
Rozhodnutie disciplinárnej komisie o treste pre nášho trénera Kostelníka nesie veľa otáznikov.
Na samotné rozhodnutie disciplinárnej komisie sa podrobnejšie pozrel redaktor Vladimír Miček.
Disciplinárna komisia Slovenského futbalového zväzu (DK SFZ) vyniesla trest pre trénera MFK Skalica Jozefa Kostelníka.
Trest na šesť týždňov v podstate znamená, že si už v tejto sezóne na lavičku nesadne a k tomu musí zaplatiť aj pokutu vo výške 2 000,- €.
Trest pre Jozefa Kostelníka šesť týždňov a 2 000,- €
Išlo o situáciu pred odvetným stretnutím semifinále Slovenského pohára MFK Skalica – FK Poprad. O treste promptne informovala oficiálna stránka SFZ vo štvrtok večer. Znenie uznesenia bolo zverejnené v tomto znení: “DK na základe podnetu od klubu FK Poprad (U 775) týkajúceho sa stretnutia 7. kola Slovnaft Cupu medzi MFK Skalica – FK Poprad odohraného dňa 12. 04. 2017 za HNS (verbálne urážlivé prejavy voči hráčovi hostí Stanislavovi Šestákovi pred začiatkom stretnutia) podľa čl. 47/1b DP ukladá disciplinárnu sankciu – finančnú pokutu vo výške 2000 € a zákaz výkonu funkcie na 6 týždňov podľa čl. 47/2b čl. 12/2 čl. 16/1 a čl. 19/1 s prihliadnutím na čl. 36/2a,b,5 DP, od 12.05.2017. “
Na stránkach SFZ sa vyjadril predseda DK SFZ Miroslav Vlk: „Bola to citlivá záležitosť, prostredníctvom médií ostro sledovaná verejnosťou. Preukazovanie skutku bolo náročné, disciplinárna komisia vzala do úvahy všetky známe okolnosti a stanoviská a uložila disciplinárnu sankciu v zmysle disciplinárneho poriadku. Pri ukladaní disciplinárnej sankcie prihliadala aj na predchádzajúce disciplinárne previnenia Jozefa Kostelníka v ostatných rokoch. Hrubé verbálne prejavy nešportovej povahy sa nezhodujú so základnými princípmi futbalu. Charakter a výška disciplinárnej sankcie zodpovedajú vážnosti previnenia a preventívnemu účinku.“
Šesták v tom mal jasno, prial si najvyšší možný trest pre Kostelníka
Bývalý slovenský reprezentant Stanislav Šesták v tom mal už minulý týždeň jasno. Dokumentujú to jeho slová pre klubovú televíziu FK Poprad: „Dúfam, že tréner Skalice dostane maximálny možný trest. Za tvrdením, že to bola žumpa slovenského futbalu si stojím stopercentne. Tréner Skalice ma provokoval aj na disciplinárnej komisii, keď to ľudia z DK nevideli. Ten človek je pre mňa neviditeľný. Povedal som aj na disciplinárke, že môžem ísť na detektor pravdy. Z mojej strany to bolo veľmi veľmi ďaleko za hranicou slušnosti a normálnosti.“
Stačil disciplinárke hlas Šestáka a Kukoľa?
Podľa našich informácií sa disciplinárka rozhodovala na základe výpovede Stanislava Šestáka a jeho spoluhráča Vladimíra Kukoľa. Ďalší vypočutí či už náhradný rozhodca Richard Sedlár, hráč MFK Skalica Blažej Vaščák či samotný tréner Jozef Kosteklník a manažér Záhorákov Roman Čavojský údajne slová bývalého reprezentanta nepotvrdili. Všetci mali pred disciplinárnou komisiou tvrdiť, že správanie trénera Kostelníka nespadalo do kategórie hrubého nešportového správania (HNŠ).
Šéf disciplinárky Miroslav Vlk odmietol vniesť do prípadu jasno
Požiadali sme o vyjadrenie aj predsedu Disciplinárnej komisie Miroslava Vlka, aby nám tieto slová potvrdil alebo vyvrátil. Ten to však odmietol so slovami: „Výsledky dokazovania vykonaného v rámci disciplinárneho konania nebudeme komentovať, disciplinárne konanie sa týka iba jeho účastníkov. K veci možno uviesť len to, že rozhodnutie disciplinárnej komisie /DK/ je založené na spoľahlivo preukázanom skutkovom stave.“
Bohužiaľ napriek tomu, že naše zistenia tvrdia niečo iné a že sme položili priamu otázku, odpoveď sme nedostali. Šéf disciplinárky Vlk nebol ochotný poskytnúť bližšie vysvetlenie, ktoré by do prípadu pridalo viac svetla. Takto to stojí podľa dostupných informácií v rovine tvrdenie proti tvrdeniu, keď Šestákovi potvrdil priebeh roztržky iba jeho spoluhráč Kukoľ. Naopak nepotvrdil ho náhradný rozhodca, hráč Skalice ani manažér Záhorákov a pochopiteľne ani tréner Jozef Kostelník.
Pôvodne neprotestoval ani Poprad
Ďalším faktom je, že po zápase sa na tento moment výrazne nesťažovali ani funkcionári klubu FK Poprad. V zápise o stretnutí sa tento incident nespomínal ako hrubé nešportové správanie. Na otázku, či to funkcionári Popradu spomenuli v zápise odpovedal Miroslav Vlk opäť vyhýbavo. „Disciplinárne konanie bolo začaté na základe podnetu FK Poprad. Zápis o stretnutí, resp. správa delegáta boli len jednými z viacerých dôkazov, na základe ktorých DK SFZ rozhodla.“ Takže opäť chýba priama odpoveď.
Šéf disciplinárky sa poponáhľal a o treste informoval pred jeho platnosťou
Na našu otázku, prečo o tomto treste informoval ešte pred zverejnením a defacto pred vstupom do platnosti poznamenal: „V takýchto sledovaných kauzách je to štandardný postup, rozhodnutie je však pre účastníkov konania záväzné až jeho zverejnením v ÚS tak, ako to upravuje Disciplinárny poriadok SFZ.“
Do konfliktu sa zapojil aj Škrtel
Je to škoda, lebo sa zbytočne rozvírila hladina vo futbalovom hnutí a medzi verejnosťou, do ktorej zbytočne prilial oheň aj bývalý reprezentačný kolega Šestáka Martin Škrtel, ktorý na margo vzniknutej situácie zverejnil komentár: „Pán Kostelník, čo vás oprávňuje nadávať hráčovi, urážať jeho a jeho rodinu? Hráčovi, ktorý dosiahol vo futbale oveľa viac ako vy, hráčovi, ktorý urobil pre slovenský futbal oveľa viac ako vy a oveľa viac v ňom znamená??? Vaša kariéra nesiaha jeho kariére ani po členky, preto by ste sa mu mali klaňať a nie nadávať mu do k...!!!,“ napísal Škrtel. Podľa tejto logiky by to asi znamenalo, že ak by Šesták nadával Kostelníkovi, bolo by to v poriadku, keďže on už niečo dokázal a môže si to dovoliť.
Nevieme, kde je pravda, keďže predseda DK SFZ Miroslav Vlk rozhodnutie odmietol ozrejmiť. Je to škoda, lebo pevne veríme, že naozaj má on a ľudia, ktorí o treste rozhodovali dostatok relevantných dôkazov, ktoré usvedčujú Skalického trénera. Na druhej strane však vznikajú pochybnosti - ak by tie dôkazy mal, asi by mu nemalo robiť problémy predložiť ich, aby bolo každému jasné, že nejde o populistické rozhodnutie, ale o poriadne vyšetrené previnenie.
Nechceme sa zastávať trénera mužstva zo Záhoria, ak sa niečo také ako spomína Šesták udialo, zaslúži si trest. Ale čin musí byť dokázaný. V SFZ, kde je to premnožené právnikmi by o tom niečo mohli vedieť. Lebo v inom prípade platí prezumpcia neviny, alebo aj nie?
zdroj: https://nasezahorie.sme.sk/c/20531479/stacilo-disciplinarke-na-trest-pre-kostelnika-vyjadrenie-sestaka-a-jeho-spoluhraca.html#ixzz4hAv6PaxO